b'\n_START_ARTICLE_\nCastell de Beuda\n_START_SECTION_\nHist\xc3\xb2ria\n_START_PARAGRAPH_\nEl castell de Beuda \xc3\xa9s documentat per primer cop el 1002, data en qu\xc3\xa8 el Papa Silvestre II va confirmar les possessions de l\'esgl\xc3\xa9sia de Girona, entre les quals apareix: \xc2\xabla sellam sancti Laurentii, quod est supra castrum Bobeta\xc2\xbb. Aquest document deixa molt clar que es tracta del castell de Beuda, no del castell del Pla o de Can Queix\xc3\xa0s. L\'any 1021 torna a apar\xc3\xa8ixer esmentat \xc2\xabSancti Laurentii\xc2\xbb (es refereix a Sant Lloren\xc3\xa7 de Sous) qui est \xc2\xabsitus supra castro Beuda\xc2\xbb en el testament del comte de Besal\xc3\xba, Bernat Tallaferro. _NEWLINE_Es creu que el primer comte de Besal\xc3\xba, Udalard Bernat, senyor del castell de Mont-ros, es va casar amb Ermessenda, senyora de Beuda i Montagut. Amb aquest enlla\xc3\xa7 quedaven units en una sola fam\xc3\xadlia els feus de Castell\xc3\xb3 de Bas, Beuda, Montagut, Mont-ros i Milany, patrimoni secular de la casa de Bas. Ermessenda (1119) va deixar el castellot a mans del seu n\xc3\xa9t  Udalard II, vescomte de Besal\xc3\xba mort el 1123. Aquest any, el senescal Guillem Ramon I de Montcada assumeix la tutoria de l\'hereu Pere Udalard, encara un infant. El comte Ramon Berenguer III de Barcelona confia al tutor les possessions del vescomte de Bas, l\'any 1126. Pere Udalard, que  fou el primer a canviar el nom de Besal\xc3\xba pel de Bas, mor\xc3\xad l\'any 1127 i la possessi\xc3\xb3 pass\xc3\xa0 a la seva tia-\xc3\xa0via Beatriu, filla d\'Udalard Bernat. _NEWLINE_L\'any 1281, l\'hereva, Sibil\xc2\xb7la de Palau, muller d\'Hug V d\'Emp\xc3\xbaries vengu\xc3\xa9 el castell al rei Pere el Gran qui, m\xc3\xa9s tard el don\xc3\xa0 a Pon\xc3\xa7 Hug IV d\'Emp\xc3\xbaries pels serveis prestats en la invasi\xc3\xb3 franca de Felip III de Fran\xc3\xa7a. Despr\xc3\xa9s de molts anys de pert\xc3\xa0nyer a la casa de Bas, el Castellot va passar a mans de la fam\xc3\xadlia Queix\xc3\xa0s. Aix\xc3\xad consta que l\'any 1308 el Cavaller Jaume Berenguer de Queix\xc3\xa0s tenia propietats a Beuda. Berenguer Andreu de Queix\xc3\xa0s, senyor del castell de Beuda, es cas\xc3\xa0 amb Elisabet senyora del castell de l\'Hostal. L\'any 1360 apareix com a propietari del Castellot el senyor de Queix\xc3\xa0s, per llegat familiar.]_NEWLINE_Al segle XV la fam\xc3\xadlia Queix\xc3\xa0s es constru\xc3\xad un castell g\xc3\xb2tic al pla, prop de l\'esgl\xc3\xa9sia. En la fa\xc3\xa7ana d\'aquesta fortalesa tardana hi ha l\'escut de la fam\xc3\xadlia i \xc3\xa9s anomenada, precisament, mas Queix\xc3\xa0s. \xc3\x89s possible que a l\'\xc3\xa8poca medieval tardana, el castell roquer fos abandonat.\n_START_SECTION_\nDescripci\xc3\xb3\n_START_PARAGRAPH_\nEl castell de Beuda, anomenat per la gent del pa\xc3\xads com "castell dels moros" o "castell de les Bruixes", est\xc3\xa0 ubicat al nord del nucli urb\xc3\xa0, en un dels darrers contraforts de la Mare de D\xc3\xa9u del Mont._NEWLINE_A l\'angle sud-est del castell hi ha una torre de planta circular de 5,5 metres d\'al\xc3\xa7ada, di\xc3\xa0metre interior de 2,45 m i gruix dels murs d\'1,10 m. Adossada a la torre hi ha una construcci\xc3\xb3, constru\xc3\xafda posteriorment, de planta rectangular, d\'una longitud de 9,40 m per 10,60 m. A la paret occidental s\'obre una porta d\'una amplada d\'1,10 i una al\xc3\xa7ada de 2,05 per\xc3\xb2 nom\xc3\xa9s es conserva fins al nivell de les dovelles. L\'arc ha estat totalment arrencat. A la resta de murs s\'obren algunes espitlleres i finestres. Aquesta construcci\xc3\xb3 tindria dos nivells i el parament \xc3\xa9s m\xc3\xa9s irregular que el de la torre. Fora del recinte sobir\xc3\xa0, al seu angle sud-oest, hi ha les restes d\'una cisterna i d\'un possible pou._NEWLINE_Els costats meridional i oriental del puig on hi ha la fortificaci\xc3\xb3 estan protegits pels mateixos cingles naturals, al costat nord-oest, que queda m\xc3\xa9s desprotegit, hi ha les restes d\'una muralla que t\xc3\xa9 3 metres d\'al\xc3\xa7ada i un gruix de 80 cent\xc3\xadmetres._NEWLINE_La primera de les construccions que es degu\xc3\xa9 realitzar \xc3\xa9s la torre circular, segurament bastida a la primeria del segle XI. La sala de pedra adossada seria substitu\xc3\xafda per la construcci\xc3\xb3 actual, del segle XIII. El castell de Beuda \xc3\xa9s una mostra important de castell de l\'alta edat mitjana. La torre rodona \xc3\xa9s una de les m\xc3\xa9s antigues de la Garrotxa que ha arribat als nostres dies. I cal remarcar que la majoria de les torres mestres restants de la comarca s\xc3\xb3n de planta rectangular.'